钦定古今图书集成/明伦汇编/人事典/第080卷 > 《佹诗》荀卿
## 钦定古今图书集成/明伦汇编/人事典/第080卷 > 《佹诗》荀卿

《佹诗》者，荀卿子之所作也。或曰：“荀卿既为兰陵令，客有说春申君者曰：‘汤以亳，武王以镐，皆有天下。今荀子贤而君借以百里之势，臣为君危之’。春申君乃谢荀子，荀子去之。赵人又说春申君曰：‘昔伊尹去夏入殷，殷王而夏亡；管仲去鲁入齐，鲁弱而齐彊。贤者所在，其君未尝不尊荣也。今荀子天下贤士，君何为谢之’？” 春申君又使人请荀子，荀子不还而遗之赋，即此《佹诗》也。

天下不治。请陈佹诗，“天地易位，四时易乡。列星陨坠，
旦暮晦盲。幽暗登昭，日月下藏。公正无私，反见纵横。
志爱公利，重楼疏堂。无私罪人，憼革二兵。道德纯备，
谗口将将。仁人绌约，敖暴擅强。天下幽险，恐失世英。
螭龙为蝘蜓，鸱枭为凤凰。比干见刳，孔子拘匡。昭昭
乎其知之明也，郁郁乎其遇时之不祥也，拂乎其欲
礼义之大行也。暗乎天下之晦盲也。皓天不复，忧无
疆也。千秋必反，古之常也。弟子勉学，天不忘也。圣人
共手，时几将矣。与愚亦疑，愿闻反辞。”其少歌也。“念彼
远方，何其塞矣。仁人绌约，暴人衍矣。忠臣危殆，谗人般矣。璇玉瑶珠，不知佩也。杂布与锦，不知异也。闾娵
子奢，莫之媒也。嫫母刀父，是之喜也。”以盲为明，以聋
为聪，以危为安，以吉为凶。呜呼上天！曷维其同！